**«Кыргыз Республикасынын Ɵкмɵтүнүн 2016-жылдын**

**30-сентябрындагы № 521 «Жардыруу иштериндеги коопсуздук эрежелерин бекитүү жɵнүндɵ» токтомуна ɵзгɵртүү киргизүү тууралуу» Кыргыз Республикасынын Министрлер Кабинетинин токтом долбооруна**

**НЕГИЗДЕМЕ-МААЛЫМКАТ**

1. **Максат жана милдет**

Ушул Министрлер Кабинетинин токтом долбоорунун максаты тоо-кен өндүрүшү ишканаларына жардыруу иштерин жүргүзүүдɵ коюлган чектɵɵнү алуу жана жакынкы дүрмɵттɵн тыюу салынган зонанын ɵлчɵмүн кыскартууга уруксат берүү болуп эсептелет.

1. **Баяндоочу бөлүк**

 Жаңы бекитилген Жардыруу иштериндеги коопсуздук эрежелеринин ишке киргизилишине байланыштуу (Кыргыз Республикасынын Ɵкмɵтүнүн 2016-жылдын 30-сентябрындагы № 521 токтому), ачык тоо-кен иштеринде коопсуз иш жүргүзүлɵ турган жерди камсыздоодо тоо-кен ишканалары үчүн кыйынчылыктар түзүлүүдө. Жаңы эрежелерге ылайык, ачык тоо-кен иштеринде жардыруу иштерин жүргүзүүдɵ жакынкы дүрмɵттɵн тыюу салынган зонанын ɵлчɵмү 20 метр коюлган, бул жардыруу иштериндеги чектɵɵ тоо-кен ишканаларынын ишмердигине тɵмɵнкү себептерден терс таасирин тийгизүүдɵ:

* кууш жана тар участоктордо, ташуу жолдорун бойлой жардыруу иштерин жүргүзүүдɵ бул 20 метрдик тыюу салынган зона үчүн ташуу жолдорун толук же жарымын бекитүүгɵ туура келет. Бул болсо, тоо-кен техникасынын ɵтүүсүнɵ тоскоолдук түзүп жана анын жыйылуусуна алып келет, жана да ташуу жолдорунда кооптуу кырдаалдардын жаралуусуна ɵбɵлгɵ түзɵт, ошондой эле тоо-кен ишканаларынын ɵндүрүштүк максаттарына таасир тийгизет;
* дүйнɵлүк практикада жардыруу иштерин жүргүзүүдɵ карьер бортторунун туруктуулугун жардыруунун кесепеттеринен сактоо үчүн жана жүктɵɵ техникасынын натыйжалуулугун күчɵтүү үчүн ачык забойду карай багыттуу жардыруу жүргүзүү эффективдүү деп эсептелет. Ал эми 20 метрдик тыюу салынган зона киргизүү учурунда, ачык забойду карай багыттуу жардыруу жүргүзүү дайыма эле мүмкүн боло бербейт;
* нымдуу жана жаракалуу участоктордо жардыруу иштеринин эффективдүүлүгүн жогорулатуу максатында жардыруу скважиналары бургулоодон кийин дүрмɵттɵлɵт. Мындай учурларда, 20 метрдик тыюу салынган зона адамдардын жана техниканын коопсуз жүрүүсүнɵ кыйла таасир тийгизет, анткени ɵтүү үчүн кууш ɵтмɵктɵрдүн түзүлүшүнɵ жана техникалардын жыйылышына алып келет;
* жогору ɵндүрүштүк кубатуу тоо-кен ишканалар үчүн 20 метрдик тыюу салынган чектөө зонасы ɵндүрүштү жардырылган материал менен ɵз убактысында камсыздоо кɵйгɵйүн жаратат.

Эрежелерде 20 метрлик тыюу салынган чектөө зонасын колдонууга чектөөлөр электр жана от менен жардыруу ыкмаларын (эң коркунучтуу жардыруу ыкмалары) колдонуунун негизинде белгиленген. Азыркы тапта, дүйнɵлүк практикада жана Кыргыз Республикасынын тоо-кен ишканалары тарабынан жардыруу иштеринде дүрмɵттɵрдү электр кубатына ээ болбогон жана электрондук тутандыруу жаңы тутумдары ийгиликтүү колдонууда. Бул системаларда кокус иштеп кетүүдɵн жана адашкан токтон кошумча коргоо чарасы каралган, ошондой эле адамдарды эвакуациялоо башталганга чейин жана жарылуучу түйүндөр менен байланышкан кандайдыр бир көйгөйлөр пайда болгон учурда узакка созулган заряддоо менен массалык жардырууга даярдык иштерин жүргүзүүгө, өндүрүштү токтотпостон маселени чечүүгө мүмкүндүк берет.

Белгилей кетсек, Кыргыз Республикасынын Өзгөчө кырдаалдар жана жарандык коргонуу министрлигинин 2000-жылдын 11-апрелдеги №47 буйругу менен бекитилген “Жардыруу иштеринин бирдиктүү коопсуздук эрежелеринин” 131-§ “Карьерди ачык жол менен казууда узак (сменден ашык) заряддоодо, тоо-кен казып алуу шарттарына жана ишти уюштурууга жараша тыюу салынган аянт жакынкы заряддан 8 м кем эмес болушу керек” деп, мурда Кыргыз Республикасынын аймагында колдонулуп келген.

Тоолуу аймактарда жайгашкан оор техникалар колдонулган карьерлерде (чакасынын сыйымдуулугу 21 м3 экскаваторлор, жүк көтөрүмдүүлүгү 200 тоннага чейинки самосвалдар) жумушчу участоктордун туурасы олуттуу (60-100 м), бардык транспорт каражаттарынын өтүшү үчүн кооптуу шарттар түзүлөт, участоктун тыгыны, кагылышуу коркунучу түзүлөт.

Суу баскан аймактарда скважиналар бургулоодон кийин жүктөлөт. Бул ыкма скважинадагы жардыргыч затты жууп кетүүсүнөн, скважиналардын толуп калуусунан сактайт. 20 метрлик тыюу салынган чектөө зонасын сакталса, скважиналарды заряддоо үчүн көбүрөөк убакыт талап кылынат, натыйжада жарылуунун кечигиши (заряддалган скважиналардын узак мөөнөткө туруусу), бул да коопсуздукка таасирин тийгизет.

Жогоруда айтылганды эске алып, ɵндүрүштүк коопсуздукту камсыздоо жана тоо-кен өндүрүшү ишканаларынын натыйжалуулугун жогорулатуу максатында, жакынкы дүрмɵттɵн тыюу салынган зонанын ɵлчөмүн кыскартуу зарыл.

1. **Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Ушул токтом долбоорунун кабыл алынуусу эч кандай социалдык, экономикалык, укуктук, укук коргоочу, гендердик, экологиялык, коррупциялык терс кесепеттерге алып келбейт.

1. **Коомдук талкуунун жыйынтыктары жөнүндө маалымат**

Бул токтом долбоору “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык Кыргыз Республикасынын Жаратылыш ресурстары, экология жана техникалык көзөмөл министрлигинин расмий сайтына 16-май 2023 жылында <https://mnr.gov.kg> жана Кыргыз Республикасынын ченемдик укуктук актыларынын долбоорлорунун Бирдиктүү коомдук талкуулоо порталында 16-май 2023 жылында [http://koomtalkuu.gov.kg](http://koomtalkuu.gov.kg/ru/view-npa/2636) коомдук талкуулоо жол-жобосун өткөрүү үчүн жайгаштырылган.

1. **Долбоордун мыйзамдарга шайкеш келишине талдоо жүргүзүү**

Сунушталган токтомдун долбоору Кыргыз Республикасынын мыйзамдарына карама каршы келбейт.

1. **Каржылоо зарылдыгы жɵнүндɵ маалымат**

Бул токтом долбоорун кабыл алуу мамлекеттик бюджеттен кошумча каржылык чыгымдарга алып келбейт.

1. **Жɵнгɵ салуучулук таасирин талдоо жɵнүндɵ маалымат**

Бул токтом долбоору кооптуу өндүрүш объекттерине карата ишкердүүлүктү мамлекеттик жөнгө салуунун таасирин жогорулатууга багытталбагандыгын эске алганда, Кыргыз Республикасынын Министрлер Кабинетинин токтому менен бекитилген Ишкердик субъекттеринин ишине ченемдик укуктук актылардын жөнгө салуучу таасирин талдоо методикасына ылайык, жөнгө салуучу таасирин талдоо талап кылынбайт.

**Министр М.Ж. Тургунбаев**